  Туспуктэм: Удмуртиысь тазалыкез утёнъя министерстволэн пресс-службаез Майя Бывальцева Глазкарысь ёроскуспо эмъюртын куинетӥез Удмуртиын Сэро (сосудистый) улосвыл центр ужаны кутскиз. 27-тӥ толсуре отын нырысетӥ операциос лэсьтӥзы. Со сярысь элькунлэн тӧроез Александр Бречалов «ВКонтакте» мерлыко вотэсысь огиназ ивортӥз. « Нырысетӥ нуналаз эмчиос куать операци лэсьтӥзы. Та центрлэн «сюлмыз» - выль ангиограф, сое ми «Здравоохранение» йӧскалык ӵектосъя басьтӥм. Выль тӥрлыкен сюлэм но сэр операциос лэсьтӥсь кык хирургъёс ужалозы » Александр Бречалов, Удмуртилэн тӧроез Нырысетӥ операциез Клиникая но диагностикая элькун центрысь ёзэтлэн кивалтӥсез Владимир Ли лэсьтӥз. Солы Удмуртиысь тазалыкез утёнъя министрлэсь ужзэ быдэсъясь Сергей Багин юрттӥз. « Глазкарын Сэро улосвыл центрез усьтон – Удмуртилэн уйпал ёросъёсаз тазалыкез утён удыс понна туж бадӟым вамыш. Ангиограф инсультэн но инфарктэн адямиослы ӝегатскытэк операци лэсьтыны луонлык сётэ, нош та висёнъёсты эмъянын со туж кулэ. Озьыен йӧнам адямиос тросгес луозы » Сергей Багин, Удмуртиысь тазалыкез утёнъя министрлэсь ужзэ быдэсъясь Глазкарысь центрын араз 1 сюрс 300 пала операциос лэсьтылозы. Азьвыл висисьёсты Ижкаре ыстоно луылӥз. Тодэ вайытом, 2024-тӥ арын Глазкарысь ёроскуспо эмъюртын рос-прос тупатъян ужъёсты кутскозы. Тегъёс: Тазалык тазалыкезутён Глазкар Удмуртия эмъяськонниос  